Пърт (Западна Австралия)
Пърт () е най-големият град и столица на щата Западна Австралия. Разположен е на брега на река Суон и на изток е ограничен от възвишенията Дарлинг. Наречен е в чест на своя шотландски съименник, но е много по-голям от него. През юни 2005 година районът около Пърт наброява 1,47 млн. жители.

История 
Първите заселници в околностите на днешен Пърт са били австралийските аборигени. В района Ъпър Суон (Upper Swan area, сега част от Пърт) има открито селище, което се датира отпреди 39 000 години. В същия район са разположени общо 180 археологически обекта, като останалите са датирани между 8000 и 29 000 години.

Първият европеец, изследвал брега около днешен Пърт е фламандският изследовател Вилем де Фламинг. На 10 януари 1697 г. той открива река Суон.

През 1826 г. британският губернатор на Нов Южен Уелс изпраща капитан Джеймс Стърлинг с кораба Съксес (Success) да изследва западния бряг на Австралия. Стърлинг е впечатлен от земите край река Суон и ги описва като плодородни и подходящи за трайно заселване. През 1829 г. Стърлинг повежда три кораба със заселници към устието на реката.

Първата британска колония на западното крайбрежие на Австралия е основана през 1829 г. край река Суон и е наречена на нея – колония на река Суон (Swan River Colony). Скоро след установяването на заселниците край устието на реката Стърлинг открива, че почвата е песъчлива и е плодородна под очакваното. Затова той е принуден да раздели колонията на две селища – пристанище в устието на реката (дн. Фримантъл) и основно нагоре по нея. На 12 август същата година новото селище е основано около 32 км от устието. Поради невъзможността г-жа Стърлинг да пътува, Хелън Денс, жената на капитана на кораба „Сълфър“ (Sulphur) изпълнява церемонията по основаването на града като отсича дърво. Мястото на церемонията е близо до днешното кметство. 

Името Пърт е избрано от Стърлинг в изпълнение на желанието на сър Джордж Мъри, държавен секретар за войната и колониите. Той е искал селището на река Суон да бъде наречено на родното му място и негов избирателен район в Камарата на общините – графство Пъртшър.

През 1832 г. колонията е преименувана на Западна Австралия и Пърт става столица. Денят, в който заселниците виждат за първи път континента, 1 юни, се чества като празник на Западна Австралия всеки първи понеделник на юни.

През XX век територията между Пърт и Фримантъл е застроена и двата града се сливат в мегаполис.

Население 
Населението на града през 2006 година е 1 602 559 души, от тях 534 555 (28,6 %) са англичани, 479 174 (25,6 %) - австралийци, 115 384 (6,2 %) - ирландци, 113 846 (6,1 %) - шотландци, 84 331 (4,5 %) италианци, 53 390 (2,9 %) - китайци, други са 3101 (0,2 %) - аборигени и пр.

Спорт 
 Местният футболен клуб е „Пърт Глори“. Тимът му участва в новосформираната А-Лига. През сезоните 2002/03 и 2003/04 отборът печели шампионата по футбол на Австралия.
 „Пърт Уайлдкетс“ е баскетболният отбор на Пърт. Той участва в националната баскетболна асоциация на Австралия и е сред най-успешните отбори.
 Купата на Пърт за конни състезания събира голям брой почитатели.
 През първата седмица на януари се провежда турнира по тенис Хопман Къп

Побратимени градове 
  Васто, Италия от 1989 г.
  Кагошима, Япония от 1974 г.
  Кастелоризо, Гърция от 1984 г.
  Нандзин, Китай от 1998 г.
  Родос, Гърция от 1984 г.
  Сан Диего, САЩ от 1987 г.
  Тайпе, Тайван от 1999 г.
  Хюстън, САЩ от 1984 г.

Личности, родени в Пърт 
 Джон Реймънд Броснан (1947 – 2005), писател
 Джуди Дейвис (1955), актриса
 Кейси Делакуа (1985), тенисистка
 Майкъл Джонс (1978 – 2014), певец
 Хийт Леджър (1979 – 2008), актьор
 Купър ван Грутел (2001), актьор

Източници 

  Австралийско статистическо бюро – регионален ръст на населението 2004 – 05 (3218.0) (PDF – 4.4MB)
  Град Суон – аборигенско наследство 
  175 години Западна Австралия – Пристигане на първите заселници

Външни препратки 
Образование:
 Технологичен университет Къртин (CURTIN)
 Университет Едит Коуън (ECU)
 Университет Мърдок (MURDOCH)
 Университет на Западна Австралия (UWA)